《柯卫尉招饮城楼同孙明府》
明代·谢邦信

层城台榭枕河流，翠竹黄花亦胜游。萧瑟堪为庾信赋，衰零还倚仲宣楼。

弹琴白日无多事，说剑清宵有壮猷。况接杜陵词客饮，可能无意赋悲秋。

作者简介：谢邦信，字谕卿。东莞人。明武宗正德十四年（一五一九）举人，世宗嘉靖五年（一五二六）进士。除江西上高令，迁南评事，谪柳州判官，转江西赣州府通判、福建建宁府同知。著有《石涌集》、《谢氏箧中集》。民国《东莞县志》卷五八、民国张其淦辑《东莞诗录》卷一一有传。